Document ID: 32010D0221

A BIZOTTSÁG HATÁROZATA
(2010. április 15.)
a tenyésztett víziállatokban és a vadon élő víziállatokban előforduló egyes betegségek hatásának enyhítésére, a 2006/88/EK tanácsi irányelv 43. cikkével összhangban hozott nemzeti intézkedések jóváhagyásáról
(az értesítés a C(2010) 1850. számú dokumentummal történt)
(EGT-vonatkozású szöveg)
(2010/221/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a tenyésztett víziállatokra és az azokból származó termékekre vonatkozó állat-egészségügyi követelményekről és a víziállatokban előforduló egyes betegségek megelőzéséről és az azok elleni védekezésről szóló, 2006. október 24-i 2006/88/EK tanácsi irányelvre (1) és különösen annak 43. cikke (2) bekezdésére,
mivel:
(1)
A 91/67/EGK tanácsi irányelvnek a tenyésztett víziállatok egyes betegségei elleni intézkedések tekintetében történő végrehajtásáról szóló, 2004. április 29-i 2004/453/EK bizottsági határozat (2) jóváhagyta egyes tagállamok, illetve azok egyes részeinek a pontyfélék tavaszi virémiája (SVC), a bakteriális vesebetegség (BKD), fertőző hasnyálmirigy-elhalás (IPN) és a Gyrodactylus salaris (GS) fertőzés tekintetében betegségtől mentes minősítését („elismerten betegségtől mentes területek”), valamint egyes tagállamoknak az SVC, BKD és IPN ellenőrzésére és felszámolására irányuló programjait („jóváhagyott ellenőrzési és felszámolási programok”).
(2)
A 2004/453/EK határozat alapján a betegségtől mentes minősítésű területekkel vagy jóváhagyott ellenőrzési és felszámolási programokkal rendelkező tagállamok kiegészítő biztosítékokat követelhetnek meg az olyan élőhal-szállítmányok esetében, amelyekkel tenyésztési célra szánt, az említett betegségekre hajlamos halfajtákat visznek be ezekre a területekre. Az említett kiegészítő garanciák követelménye, hogy a szállítmányoknak olyan területről kell származniuk, amely a célterülettel megegyező egészségügyi minősítéssel rendelkezik.
(3)
A 2006/88/EK irányelv hatályon kívül helyezte a tenyésztett víziállatok és az akvakultúra-termékek forgalomba hozatalára irányadó állat-egészségügyi feltételekről szóló, 1991. január 28-i 91/67/EGK tanácsi irányelvet (3), és annak helyébe lépett. A 2006/88/EK irányelv azonban úgy rendelkezik, hogy 2006/88/EK irányelv alkalmazásában továbbiakban is a 2004/453/EK bizottsági határozatot kell alkalmazni, amíg az irányelvnek megfelelő szükséges rendelkezéseket el nem fogadják, amire legkésőbb három évvel az irányelv hatálybalépésének időpontját követően kerül sor.
(4)
A 2006/88/EK irányelv 43. cikke úgy rendelkezik, hogy amennyiben valamely, az irányelv IV. melléklete II. részében nem említett betegség jelentős kockázattal jár egy tagállamban a tenyésztett vagy vadon élő víziállatok egészségügyi helyzetére nézve, az érintett tagállam intézkedéseket hozhat a betegség megjelenésének megelőzése és a betegség elleni védekezés érdekében. Ezek az intézkedések nem haladhatják meg a betegség megjelenésének megelőzéséhez és a betegségek elleni védekezéshez szükséges és megfelelő fellépés mértékét.
(5)
A tagállamok, amelyek a 2004/453/EK határozat alapján engedélyt kaptak arra, hogy kiegészítő biztosítékokat követelhessenek, tájékoztatták a Bizottságot az azon betegségekkel kapcsolatos helyzetről, amelyekre vonatkozólag betegségtől mentes minősítéssel vagy jóváhagyott ellenőrzési és felszámolási programokkal rendelkeznek. Bizonyították, hogy a 2006/88/EK irányelv 43. cikkének megfelelő, a forgalomba hozatalra, a behozatalra és az áthaladásra vonatkozó követelmények formájában létező nemzeti intézkedések fenntartása helyes és szükséges.
(6)
Következésképpen azoknak a tagállamoknak, amelyek a 2004/453/EK határozat alapján kiegészítő biztosítékokat követelhetnek a betegségekre fogékony tenyésztett víziállatfajoknak a betegségtől mentes minősítéssel vagy jóváhagyott ellenőrzési és felszámolási programokkal rendelkező területekre történő bevitelére, engedélyezni kell, hogy továbbra is fenntarthassák ezeket az intézkedéseket, mint a 2006/88/EK irányelv 43. cikkének megfelelően jóváhagyott nemzeti intézkedéseket.
(7)
Ezenkívül Finnország információkat bocsátott a Bizottság rendelkezésére annak alátámasztására, hogy már nem szükséges egyes vízgyűjtő területeket pufferzónának tekinteni annak érdekében, hogy az SVC és az IPN betegségtől mentes állapotot megőrizzék.
(8)
Az uniós jogszabályok egyszerűsítésének érdekében a jóváhagyott nemzeti intézkedésekkel rendelkező területekre szánt tenyésztett vagy vadon élő víziállatok szállítmányainak forgalomba hozatalára, behozatalára és áthaladására vonatkozó különleges követelményeket be kell építeni a 2006/88/EK tanácsi irányelvnek a tenyésztett víziállatok és az azokból származó termékek forgalomba hozatalára és közösségi behozatalára vonatkozó feltételek és bizonyítványkiállítási követelmények tekintetében történő végrehajtásáról és a kórokozó-átvivő fajok jegyzékének meghatározásáról szóló, 2008. december 12-i 1251/2008/EK bizottsági rendelet (4) előírásaiba és állat-egészségügyi bizonyítványmintáiba.
(9)
Az e határozat által jóváhagyott nemzeti intézkedéseket csak addig kell alkalmazni, amíg az helyes és szükséges. A tagállamoknak ezért évente jelentést kell küldeniük a Bizottságnak arról, hogyan működnek a nemzeti intézkedések.
(10)
Amennyiben felmerül a gyanúja annak, hogy az említett betegségek bármelyike jelen van az e határozat I. mellékletében felsorolt betegségtől mentes területeken, vizsgálatot kell indítani, és a vizsgálat alatt szállítási korlátozásokat kell bevezetni az ugyanazon betegséggel kapcsolatosan jóváhagyott nemzeti intézkedéssel rendelkező többi tagállam megóvása érdekében. A jóváhagyott nemzeti intézkedések szükséges felülvizsgálatának megkönnyítésére továbbá bármely felmerülő betegség jelenlétének későbbi megerősítéséről is értesíteni kell a Bizottságot és a többi tagállamot.
(11)
A felszámolási programoknak ésszerű időn belül a járványügyi helyzet javulásához kell vezetniük. 2011 második felében felül kell vizsgálni a betegséggel kapcsolatos helyzetet az ilyen programokat futtató területeken, és a nemzeti intézkedéseket újra kell értékelni. Ez a határozat következésképpen csak 2011. december 31-ig írja elő a fent említett intézkedések alkalmazását.
(12)
Az uniós jogszabályok egyértelműsége érdekében a 2004/453/EK határozatot hatályon kívül kell helyezni.
(13)
A kereskedelmi forgalom zavartalanságának biztosítása érdekében a tenyésztett víziállatoknak a 2004/453/EK határozat III. mellékletével összhangban álló állat-egészségügyi bizonyítvánnyal rendelkező szállítmányait 2010. június 30-ig, bizonyos feltételek mellett, forgalomba lehet hozni.
(14)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Tárgy és hatály
Ez a határozat jóváhagyja az I. és II. mellékletben felsorolt tagállamoknak a tenyésztett víziállatokban és a vadon élő víziállatokban előforduló egyes betegségek hatásának enyhítésére, a 2006/88/EK tanácsi irányelv 43. cikke (2) bekezdésében foglaltakkal összhangban hozott nemzeti intézkedéseit.
2. cikk
A 2006/88/EK irányelv IV. mellékletének II. részében nem szereplő, egyes betegségek hatásának enyhítésére hozott egyes nemzeti intézkedések jóváhagyása
(1) Az I. melléklet táblázatának második és negyedik oszlopában felsorolt tagállamok, illetve azok részei mentesnek tekintendők azon betegségektől, amelyek az említett táblázat első oszlopában találhatók („betegségtől mentes területek”).
(2) Az első bekezdésben említett tagállamok megkövetelhetik, hogy a betegségtől mentes területekre szánt alábbi szállítmányok megfeleljenek az a) és b) pontban meghatározott követelményeknek azokkal a betegségekkel kapcsolatban, amelyektől e tagállamok mentesnek tekintendők:
a)
a tenyésztési célra, átmosóterületekre, horgásztavakba és nyílt díszállattelepekre, illetve állománypótlásra szánt tenyésztett víziállatoknak meg kell felelniük:
i.
az 1251/2008/EK rendelet 8a. cikkében előírt, forgalomba hozatalra vonatkozó követelményeknek;
ii.
az 1251/2008/EK rendelet 10. cikkében előírt, behozatalra vonatkozó követelményeknek;
iii.
az 1251/2008/EK rendelet 16. cikkében előírt, áthaladásra és tárolásra vonatkozó követelményeknek;
b)
a zárt díszállattelepekre szánt vízi díszállatoknak meg kell felelniük:
i.
az 1251/2008/EK rendelet 11. cikkében előírt, behozatalra vonatkozó követelményeknek;
ii.
az 1251/2008/EK rendelet 16. cikkében előírt, áthaladásra és tárolásra vonatkozó követelményeknek.
3. cikk
A 2006/88/EK irányelv IV. mellékletének II. részében nem szereplő egyes betegségek felszámolására irányuló nemzeti programok jóváhagyása
(1) A II. melléklet táblázatának első oszlopában található betegségek felszámolására a második oszlopban felsorolt tagállamok által, a negyedik oszlopban szereplő területekre vonatkozólag elfogadott programokat („felszámolási programok”) a Bizottság jóváhagyja.
(2) A 2011. december 31-ig tartó időszakban a II. mellékletben felsorolt tagállamok követelhetik, hogy egy felszámolási program által érintett területre szánt, a 2. cikk (2) bekezdésének a) és b) pontjában meghatározott tenyésztett víziállat-szállítmányok megfeleljenek az említett pontokban előírt, a felszámolási program által érintett betegségekkel kapcsolatos követelményeknek.
4. cikk
Jelentés
(1) Az I., illetve a II. mellékletben felsorolt tagállamok minden év április 30-ig megküldik a Bizottságnak a 2. és a 3. cikkben említett jelentést a jóváhagyott nemzeti intézkedésekről.
(2) Az (1) bekezdésben előírt jelentésnek tartalmaznia kell a legfrissebb információkat legalább az alábbiakra vonatkozólag:
a)
a nemzeti intézkedések által megcélzott betegségekből fakadó, a tenyésztett vagy vadon élő víziállatok egészségügyi helyzetét befolyásoló jelentős kockázatok, valamint az említett intézkedések szükségessége és helyessége;
b)
a betegségtől mentes minősítés megőrzésére hozott nemzeti intézkedések, beleértve minden elvégzett vizsgálatot; az ilyen tesztelésre vonatkozó információ megküldéséhez a 2009/177/EK bizottsági határozat (5) VI. mellékletében meghatározott formanyomtatvány-mintákat kell használni;
c)
a felszámolási program alakulása, beleértve minden elvégzett vizsgálatot; az ilyen tesztelésre vonatkozó információ megküldéséhez a 2009/177/EK határozat VI. mellékletében meghatározott formanyomtatvány-mintákat kell használni.
5. cikk
Betegségek jelenlétének gyanúja és kimutatása a betegségtől mentes területeken
(1) Amennyiben az I. mellékletben felsorolt tagállamok egyike a betegség jelenlétére gyanakszik egy olyan területen, amely az említett mellékletben attól a betegségtől mentes területként van számon tartva, a tagállam legalább a 2006/88/EK irányelv 28. cikkében, 29. cikke (2), (3) és (4) bekezdésében, valamint 30. cikkében lefektetettel egyenértékű intézkedéseket hoz.
(2) Amennyiben a járványügyi vizsgálat megerősíti az (1) bekezdésben említett betegség kimutatását, az érintett tagállam tájékoztatja a Bizottságot és a többi tagállamot erről a tényről, valamint a betegség terjedésének megfékezésére, illetve ellenőrzés alatt tartására irányuló intézkedésekről.
6. cikk
Hatályon kívül helyező rendelkezések
A 2004/453/EK határozat hatályát veszti.
A hatályon kívül helyezett határozatra vonatkozó hivatkozásokat e határozatra vonatkozó hivatkozásként kell értelmezni.
7. cikk
Átmeneti rendelkezések
A 2010. július 31-ig tartó átmeneti időszakban a tenyésztett víziállatoknak a 2004/453/EK határozat III. mellékletével összhangban álló állat-egészségügyi bizonyítvánnyal rendelkező szállítmányait forgalomba lehet hozni, amennyiben azok még az említett határidőn belül megérkeznek végső rendeltetési helyükre.
8. cikk
Alkalmazás
Ezt a határozatot 2010. május 15-től kell alkalmazni.
9. cikk
Címzettek
Ennek a határozatnak a tagállamok a címzettjei.
Kelt Brüsszelben, 2010. április 15-én.

Labels: 20
0
3
6
15